《送程思永》
宋代·李处权

恭惟文简公，雅意在人物。
一时推鉴裁，似秉袁许术。
莘莘材馆盛，多自东床出。
昌黎宰相器，气宇吞溟渤。
门阑最前席，褒借难具述。
爱贤前辈事，此道今谁恤。
我生独何后，叹不及湔祓。
声驰翰墨场，兴尽云霞窟。
古来豪杰士，可杀不可屈。
涂穷暂时尔，被褐未宜忽。
之子乃名裔，秀爽开风骨。
尚勉激颓波，典刑庶不没。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。